钦定古今图书集成/明伦汇编/氏族典/第385卷 > 李轨
## 钦定古今图书集成/明伦汇编/氏族典/第385卷 > 李轨

按《唐书李轨传》：“轨字处则，凉州姑臧人。大业中，补鹰
扬府司兵。薛举乱金城，轨与同郡曹珍、梁硕、安修仁
等计，欲据河右以观天下变，众允其谋，共举兵。曹珍
曰：‘闻谶书‘李氏当王’。今轨贤，非天启乎’？遂共听命。修
仁夜率诸胡入内苑城，建旗大呼，轨集众应之，执虎
贲郎将谢统师，遂自称大凉王，署官属。武德元年，高”
祖方事薛举，遣使凉州，玺书慰结，谓轨为从弟。轨喜，
乃遣弟懋入朝。帝遣鸿胪少卿张俟德持节册拜轨
凉王。会轨僭帝号，建元安乐，乃遣邓晓奉书，称从弟
大凉皇帝。帝怒曰：“轨谓朕为兄，此不臣也。”囚晓不遣。
初，轨以梁硕为谋主，硕有筭略，众惮之。轨子仲琰谮
硕，轨不察，赍鸩其家杀之，由是故人不为用。会修仁
兄兴贵本在长安，自表诣凉州招轨。帝曰：“轨可下邪？”
兴贵曰：“候隙图之，无不济者。”帝许之。兴贵至凉州，与
修仁等潜引诸胡兵围其城。轨以步骑千馀出战，败
入城。修仁执送之，斩于长安。自起至亡，凡三年。